……………………. napirend

Előterjesztve: Gazdasági és Tulajdonosi Bizottsághoz

ELŐTERJESZTÉS

A Képviselő-testület 2013. február 28-i rendes ülésére

Tárgy: A Fény Utcai Piac Beruházó, Szervező és Üzemeltető Korlátolt Felelősségű Társaság Javadalmazási Szabályzatának módosítása

Készítette: ………………………….

dr. Murai Renáta

Jegyzői Titkárság vezetője

Egyeztetve: …………………………

Dankó Virág

Alpolgármester

Látta: ……………………………….

dr. Szalai Tibor

Jegyző

A napirend tárgyalása zárt ülést nem igényel.

Tisztelt Képviselő-testület!

Törvényi kötelezettségének eleget téve a Képviselő-testület 296/2010. (IX. 23.) határozatával elfogadta a Fény Utcai Piac Kft. (a továbbiakban: Társaság) vezető tisztségviselői, felügyelőbizottsági tagjai, valamint vezető állású munkavállalói javadalmazása tárgyában készült Javadalmazási Szabályzatot (a továbbiakban: Szabályzat).

Az elfogadás óta eltelt jogszabályi változások következtében szükséges a Szabályzat módosítása, amelyet annak III. fejezet 1.) pontja értelmében a Társaság felügyelőbizottsága 2013. február 8-án megtartott ülésén megtárgyalt és a módosítás elfogadását – két észrevétel megtételével, amelyek a Testület elé terjesztett anyagba beépítésre kerültek – javasolta.

A Gazdasági és Tulajdonosi Bizottság az előterjesztést 2013. február 28-i ülésén tárgyalja meg, véleményét a Képviselő-testület ülésén ismerteti.

Kérem a Képviselő-testületet a Szabályzat módosításának elfogadására!

Határozati javaslat

A Képviselő-testület úgy dönt, hogy a határozat mellékletét képező, a Fény Utcai Piac Beruházó, Szervező és Üzemeltető Korlátolt Felelősségű Társaság módosított Javadalmazási Szabályzatát elfogadja.

Felkéri a Polgármestert, hogy az ügyvezetőt értesítse annak érdekében, hogy a szükséges intézkedéseket megtegye.

Felelős:	Polgármester

Határidő:	2013. március 28.

/A határozat elfogadásához egyszerű többségű szavazati arány szükséges./

Budapest, 2013. február 22.

Dr. Láng Zsolt

Polgármester

Határozat melléklete

JAVADALMAZÁSI SZABÁLYZAT

a köztulajdonban álló gazdasági társaság vezető tisztségviselői, felügyelőbizottsági tagjai, valamint a Munka Törvénykönyvéről szóló 2012. évi I. törvény 208. § (1) és (2) bekezdésének hatálya alá eső munkavállalói javadalmazása, valamint a jogviszony megszűnése esetére biztosított juttatások módjának, mértékének elveiről, annak rendszeréről

I. fejezet

Szabályzat célja

A köztulajdonban álló gazdasági társaságok takarékosabb működéséről szóló 2009. évi CXXII. törvény 5. § (3) bekezdése alapján a társaság legfőbb szerve köteles szabályzatot alkotni a köztulajdonban álló gazdasági társaság vezető tisztségviselői, felügyelőbizottsági tagjai, valamint a Munka Törvénykönyvéről szóló 2012. évi I. törvény (a továbbiakban: Mt.) 208. § hatálya alá eső munkavállalói javadalmazása, valamint a jogviszony megszűnése esetére biztosított juttatások módjának, mértékének elveiről, annak rendszeréről.

A Szabályzat biztosítja a közpénzek és a köztulajdon törvényes és ésszerű módon történő felhasználásának nyilvánosságát, szabályrendszere lehetővé teszi és segíti a költségvetési források hatékony felhasználását és ellenőrzését abban az esetben is, ha az önkormányzat közfeladatait az általa alapított gazdasági társaságok útján látja el.

II. fejezet

Szabályzat hatálya

A Szabályzat személyi hatálya kiterjed

az ügyvezetőre (a gazdasági társaságokról szóló 2006. évi IV. törvény (Gt.) 22. § (2) bekezdés b) pont) – a továbbiakban: vezető – és

a más vezető állású munkavállalóra (Mt. 208. §) – a továbbiakban: vezető állású munkavállaló – és

a felügyelőbizottság elnökére és tagjaira.

Külön rendelkezés hiányában a vezető által kinevezett helyettes a Szabályzat hatálya alá tartozó vezető állású munkavállalónak minősül (Mt. 208. § (1) bek.). A társaság szervezeti és működési szabályzatával összhangban a munkaszerződésben fel kell tüntetni, hogy a vezető állású munkavállaló a jelen Szabályzat rendelkezései hatálya alá tartozik.

A Szabályzat hatálya kiterjed a Budapest Főváros II. Kerületi Önkormányzata többségi befolyása alatt álló gazdasági társaságra (a továbbiakban: gazdasági társaság).

A Szabályzat tárgyi hatálya a Szabályzatban nevesített javadalmazási formákra és módokra, továbbá a javadalmazáshoz kapcsolódó teljesítménykövetelmények kimunkálására terjed ki.

A jövedelemnél kiterjed

a vezető javadalmazására;

a felügyelőbizottság elnöke és tagjai tiszteletdíjára;

a vezető állású munkavállalók munkabérére, ezen belül a személyi alapbérre, teljesítményhez kötött juttatásra és jutalomra.

A juttatások körében a Szabályzat kiterjed

a természetbeni juttatásokra;

a személygépkocsi használatra;

az egyéb juttatásokra, ide tartozik a társaságnál működő cafeteria rendszerrel összhangban álló juttatás.

A jogviszony megszűnése esetére biztosított juttatások módjára, mértékére és elveire, annak rendszerére, ezen belül különösen

a végkielégítés mértékére;

a felmondás esetén járó juttatásokra.

III. fejezet

Hatásköri szabályok

A Szabályzat elfogadása – a 2009. évi CXXII. törvény 5. § (3) bekezdésével összhangban – a társaság legfőbb szerve hatáskörébe tartozik, a vezető és a felügyelőbizottság javaslattételi, illetve véleményező tevékenysége mellett.

A vezető díjazását, a felügyelőbizottság elnöke és tagjai tiszteletdíját az Alapító határozza meg.

A társaság vezető állású munkavállalói (Mt. 208. §) esetében a vezető minősül a munkáltatói jogkör gyakorlójának.

Mindazon javadalmazási ügyekben, amelyekre a Szabályzat kifejezett rendelkezést, szabályozást nem tartalmaz, a mindenkori jogszabályi rendelkezések figyelembevételével a munkáltatói jogkör gyakorlója dönt.

IV. fejezet

A javadalmazás módjának, mértékének főbb elvei

A javadalmazás mértékének kialakításakor a következő elvek, követelmények érvényesülnek:

az azonos elbírálás,

az átláthatóság,

a társaságon belüli arányosság, a foglalkoztatottak létszámával való arányosság,

a felelősséggel való arányosság,

a létrehozott, az elért eredménnyel való arányosság,

a hatékonysággal való arányosság,

a többletteljesítménnyel, a többleteredménnyel való arányosság,

a minimálbérhez viszonyított arányosság,

a társaság tevékenységéhez kapcsolódó üzletvitelben szerzett jártasság, tapasztalat.

A vezető a Gazdasági társaságokról szóló 2006. évi IV. törvény 22. § (2) b) pontja alapján az Mt. szerinti munkaviszonyban látja el vezető tisztségviselői feladatait.

A köztulajdonban álló gazdasági társasággal munkaviszonyban álló vezető, továbbá az Mt. 208. § hatálya alá eső munkavállaló számára teljesítménykövetelményt, valamint az ahhoz kapcsolódó teljesítménybért vagy más juttatást a tulajdonosi jogokat gyakorló állapíthatja meg. A tulajdonosi jogokat gyakorló e jogkörének gyakorlására a gazdasági társaságnál működő mindenkori Felügyelő Bizottságot jogosítja fel.

A társaság felügyelőbizottsága évente értékeli a Szabályzat rendelkezéseinek érvényesülését.

Prémium-feltételek:

A vezető prémiumban részesítésének feltételeit évente – a felügyelőbizottság előzetes véleménye alapján – az Alapító határozza meg. A prémium meghatározására az üzleti terv elfogadásával egyidejűleg kerül sor. A prémium kitűzés tartalmazza a teljesítendő feladatokat, a prémium mértékét, kifizethetőségének idejét és az értékelés időpontját.

A prémium éves mértékét a vezető éves személyi alapbérének %-os mértékében kell meghatározni.

Prémium kifizetésére az előírt feltételek teljesítése esetén kerülhet sor.

A társaság veszteséges gazdálkodása (negatív mérleg szerinti eredmény) esetén a vezető részére a prémium nem fizethető ki. Nem fizethető prémium továbbá abban az esetben sem, ha az üzleti év végén a társaságnak lejárt köztartozása áll fenn.

A Szabályzat hatálya alá tartozó vezető és vezető állású munkavállalók a gazdasági társaságnál foglalkoztatott, nem vezető munkavállalók számára biztosított mértékben jogosultak a társaságnál bevezetett cafeteria rendszer keretein belül juttatások igénybevételére.

A vezető és a vezető állású munkavállaló saját gépjárművének hivatalos célú használata után üzemanyag-térítésre jogosult.

Egy természetes személy legfeljebb egy köztulajdonban álló gazdasági társaságnál betöltött vezető tisztségviselői megbízatás, valamint legfeljebb egy köztulajdonban álló gazdasági társaságnál betöltött felügyelőbizottsági tagság után részesülhet javadalmazásban (2009. évi CXXII. törvény 6. § (4) bek.).

A köztulajdonban álló gazdasági társaság esetében versenytilalmi megállapodás akkor köthető, ha a gazdasági társaság főtevékenysége szerinti, a tisztességtelen piaci magatartás és a versenykorlátozás tilalmáról szóló 1996. évi LVII. törvényben meghatározott érintett piacon a gazdasági társaságnak versenytársai működnek. Versenytilalmi megállapodást a 208. §-ban foglaltak szerinti vezető állású munkavállalóval a tulajdonosi jogokat gyakorló hozzájárulásával, legfeljebb egyéves tartamra lehet megkötni. A tulajdonosi jogokat gyakorló meghatározhatja azt a munkakört, amelyre vonatkozóan versenytilalmi megállapodás köthető és további feltételeket írhat elő. A megállapodás szerinti ellenérték a megállapodás tartamára nem haladhatja meg az azonos időszakra járó távolléti díj ötven százalékát. A tulajdonosi jogokat gyakorló az Mt. 207.§ (1)–(4) bekezdésében meghatározott jog gyakorlására – törvény eltérő rendelkezése hiányában – más személyt (szervet, testületet) is feljogosíthat.

V. fejezet

Végkielégítés

A vezetőt és a vezető állású munkavállalót végkielégítés illeti meg, ha munkaviszonya a munkáltató felmondása (határozatlan idejű munkaviszony esetén), jogutód nélküli megszűnése következtében, vagy amiatt szűnik meg, hogy a gazdasági egységet átvevő munkáltató nem e törvény hatálya alá tartozik (Mt. 205. § (1) b) pont).

Nem jár végkielégítés a vezetőnek és a vezető állású munkavállalónak, ha a felmondás közlésének vagy a munkáltató jogutód nélküli megszűnésének időpontjában nyugdíjasnak minősül, illetve ha a felmondás indoka vezető munkaviszonnyal kapcsolatos magatartása vagy a nem egészségi okkal összefüggő képessége.

A végkielégítésre való jogosultság tekintetében a vezetőre és a vezető állású munkavállalókra az Mt. szabályai irányadóak, ezen feltételektől a munkaszerződés nem térhet el.

VI. fejezet

Felmondási idő

A köztulajdonban álló gazdasági társaságnál az Mt. 205. § (1) a) pontja alapján a felmondási idő 30 nap. A munkáltató felmondása esetén a felmondási idő a munkáltatónál munkaviszonyban töltött

a) három év után öt nappal,

b) öt év után tizenöt nappal,

c) nyolc év után húsz nappal,

d) tíz év után huszonöt nappal,

e) tizenöt év után harminc nappal,

f) tizennyolc év után negyven nappal,

g) húsz év után hatvan nappal meghosszabbodik.

VII. fejezet

A felügyelőbizottság elnökének és tagjainak javadalmazása

A felügyelőbizottság elnöke és tagjai tiszteletdíjra jogosultak, amelynek összegét az Alapító határozza meg.

A felügyelőbizottság elnöke számára – többletfeladataira tekintettel – a tagokénál magasabb díjazás állapítható meg.

A 2009. évi CXXII. törvény 6. § (2) bekezdése alapján a köztulajdonban álló gazdasági társaság felügyelőbizottsága elnökének e jogviszonyára tekintettel megállapított havi díjazása nem haladhatja meg a mindenkori kötelező legkisebb munkabér ötszörösét, illetve a felügyelőbizottság többi tagja esetében a mindenkori kötelező legkisebb munkabér háromszorosát. E díjazáson kívül a köztulajdonban álló gazdasági társaság felügyelőbizottságának tagja más javadalmazásra nem jogosult.

A felügyelőbizottság elnökének vagy tagjainak a megbízás megszűnése esetére juttatás nem biztosítható (2009. évi CXXII. törvény 6. § (3) bek.).

VIII. fejezet

A vezetők és a felügyelő bizottsági tagok juttatása felszámolás, vagy végelszámolás megindítását követően

A felszámolás kezdő időpontjától kezdődően a vezetőnek, továbbá a felügyelőbizottság tagjainak díjazás nem fizethető.

A végelszámolás megindításától kezdődően a vezetőnek, továbbá a felügyelőbizottság tagjainak díjazását, feladatait – felelősségük csökkenése – miatt arányosan mérsékelni kell.

IX. fejezet

Szabályzat időbeli hatálya

A Szabályzat 2013. március 1. napján lép hatályba, rendelkezéseit a hatályba lépést követően megkötött, illetve módosított munkaszerződésekre kell alkalmazni.

A Szabályzat rendelkezései nem érintik a hatályba lépést megelőzően megkötött munkaszerződések érvényességét.

A javadalmazási Szabályzat hatályba lépését követően kötött vagy a javadalmazásra vonatkozó részében módosított munkaszerződések – a 2009. évi CXXII. törvény 5. § (4) bekezdése alapján – a jelen Szabályzat rendelkezéseitől érvényesen nem térhetnek el.

A Szabályzatot az elfogadásától számított harminc napon belül a cégiratok közé letétbe kell helyezni.

Budapest, 2013. február 28.

………………………………………….(cégnév)

képviseli:

Záradék:

Ezen Javadalmazási Szabályzatot Budapest Főváros II. Kerületi Önkormányzat Képviselő-testülete 2013. február 28. napján tartott ülésén …/2013. (II. 28.) képviselő-testületi határozatával jóváhagyta.

Budapest, 2013. február 28.

Budapest Főváros II. Kerületi Önkormányzat

mint Alapító képviseletében

Dr. Láng Zsolt Polgármester